**Dvije prezentacije angažirane umjetnosti**

Izložba *Ženska krv*, Galerija Forum, Zagreb, od 14. travnja do 13. svibnja 2017.

Izložba *Janje moje malo* (Sve što vidimo moglo bi biti i drugačije) – šesta epizoda, Stan Softić, Galerija Nova, Dom hrvatskog društva likovnih umjetnika, od 11. travnja do 6. svibnja 2017.

**Patricia Počanić**

Dvije grupne izložbe društveno angažirane umjetnosti istražuju i problematiziraju različite identitete i netradicionalne umjetničke materijale unutar četiri izložbena prostora. Dok se izložba *Ženska krv* u Galeriji Forum odvija u jednom prostoru komunicirajući s publikom isključivo radovima, šesto izdanje izložbi *Janje moje malo* već samim izborom više izložbenih prostora i postavom redefinira tradicionalne institucionalne modele.

U Galeriji Forum otvorena je grupna izložba *Ženska krv* na kojoj isključivo izlažu umjetnice koje, s obzirom da dolaze sa šest kontinenata i iz različitih konteksta, predstavljaju cjelovito istraživanje o tzv. ženskoj krvi, kulturološkoj nelagodi koju ona nosi te o ženskom identitetu kojeg još uvelike kolektivno predstavlja nasuprot muškoj krvi. Intervencije umjetnica na platnu cjelovito preispituju zadani narativni okvir: njegov povijesni, društveni, rodni, klasni, vjerski i umjetnički značaj.

Izložba je strukturirana unutar zadanog okvira kustosice Manuele de Leonardis koja je umjetnicama poslala laneno ili pamučno platno, tzv. „pelene“, koje se koristilo do kraja 1960-ih godina umjesto današnjih uložaka, tampona ili menstrualnih čašica. Platna koja je kustosica poslala bila su korištena, a tome svjedoče izvezeni inicijali vlasnica crvenim koncem na bijelom platnu. Intervencijom na platna umjetnice su imale priliku stvoriti osobno i kolektivno djelo koje istražuje povijest i značaj ženske krvi.

Umjetnice na dva kata Galerije Forum preispituju zadanutemu kroz rođenje, pubertet, majčinstvo, menopauzu, nasilje i „feminicid“. Veliki broj radova konceptualnog je karaktera i sugeriraju svakodnevnost menstruacije koja predstavlja društvenu nelagodu. Predstavljeni radovi uključuju i figurativna rješenja – strip, ali i u nešto većem broju radove nastale vezenjem – tradicionalno ženskom djelatnosti. Izloženi su i radovi militantnog predznaka posvećena rušenju mitova o menstruaciji, kao što je rad *Hysteria* Victorije Manganiello čije je uništavano i paljeno platno posvećeno svima onima koji povezuju menstruaciju sa sramom, koji stišavaju glas pričajući o menstruaciji i krivnju za emotivna raspoloženja pripisuju jajnicima. Naziv djela implicira prvenstveno koncept psihijatrije 19. stoljeća koja je histeriju povezivala isključivo sa ženama,a slične strategije dodjeljivanja negativnog predznaka ženskom mentalitetu i osjećajima umjetnica uočava i danas.

Radovi su *white cube* modelom postavljeni nenametljivo: linearno na zidu, na postamentu ili na televizoru koji prikazuje fotografije djela koja nisu izložena u ovom izdanju izložbe. Promatrajući s vanjske strane Galerije kroz monumentalne prozore, bijela se platna stapaju sa zidovima, a dinamika postava izložbe se stvara akcentima crvene boje. Svi osobni, društveni i politički predznaci djeluju „nježno“. Iako se tako još jednom žensko veže uz nježno i dražesno, možda je upravo takva bila strategija kustosice, kako bi prividno neagresivnim pristupom uvukla široku publiku ulice u priču o uskom području intime.

Za vrijeme trajanja izložbe *Ženska krv*, otvorena je posljednja, šesta epizoda izložbe *Janje moje malo (Sve što vidimo moglo bi biti i drugačije) k*oja samim postavom nastoji parirati postulatima izloženih radova društveno angažirane umjetnosti. Izložba posvećena Mladenu Stilinoviću, koja se održava na tri lokacije: Galerija Nova, stan Softić i Dom hrvatskog društva likovnih umjetnika. Serija izložbi, u organizaciji kustoskog kolektiva WHW/Što, kako i za koga u suradnji s Kathrin Rhomberg, predstavila je radove bečke kolekcije Kontakt koja je od osnutka 2004. godine postala ključan izvor za istraživanje konceptualne, postkonceptualne i eksperimentalne suvremene umjetničke produkcije Srednje, Istočne i Jugoistočne Europe. Uz radove iz kolekcije, izložena su i djela koja interpretiraju ili kritički preispituju zbirku.

U stanu Softić postavljena je izložba *Kolaž s autoputa* Tine Gverović i Siniše Ilića. Izložba je nastavak niza izložbenih suradnji umjetnika, pri čemu se njihovi radovi često iznova postavljaju, referiraju na vlastitu povijest izlaganja i kumulativno stvaraju novo umjetničko djelo. Naziv izložbe odnosi se na protok u vremenu, protok između materijala i ljudi, prostora i izloženih predmeta, dokumenata i bilješki. Osnovni koncept vidljiv je u pozivu na fluidno kretanje kroz stan, usmjerenom kroz prostore ispražnjenim od namještaja i povezanim *Zavjesom u tri boje*. „Procesiju“ nenametljivo prekidaju reprodukcije, video-rad, crteži, kolaži i mural, postavljeni samostalno ili na namještaju.

U Galeriji Nova izloženi su radovi Milice Tomić, Borisa Cvjetanovića i Želimira Žilnika koji preispituju utopijske ideje o identitetu u samoupravnom socijalizmu Jugoslavije te način na koji su se potisnuti ekonomski sukobi „pretočili u nasilnu identitetsku politiku“. Milica Tomić istražuje i izvodi različite nacionalne identitete, koji istodobno nastaju i dekonstruiraju se izgovaranjem i osjećanjem pripadnosti narodu, a svakim govornim činom tijelo umjetnice zadobiva nove rane. Boris Cvjetanović u ciklusu fotografija *Štrajka rudara u Labinu* godina ispituje identitet radničke klase koja je nekoć s radnicima poput Alije Sirotanovića predstavljala temelj samoupravnog socijalizma. Želimir Žilnik u *Crnom filmu* godina problematizira identitet beskućnika za koje u socijalizmu nema rješenja.

Dom HDLU izabran je kao glavni izložbeni prostor šeste epizode izložbe, zbog svoje veličine i kapaciteta zaprimanja velikog broja radova kolekcije Kontakt, ali i zbog povijesti zgrade čime je stvoren društveni višak povoljan za interpretaciju i dijalog unutar izložbe. Izložbeni i izvedbeni prostor širi se i na eksterijer Doma, upitnikom Juliusa Kollera i zvučnom instalacijom Katalin Ladik koji izmještaju svakodnevno u nove kontekste. U Galeriji Bačva nalaze radovi Stana Filka, ostvarenih zajedno s Milošom Lakyjem i Jánom Zavarskyim, koji intervencijama bijelom bojom na bijelom platnu u prostoriji bijelih zidova redefinira mišljenja o zatvorenosti i dvodimenzionalnosti suprematizma. Na jednom krilu stepenica koje vode na kat posjetitelja prema glavnom izložbenom prostoru usmjeravaju *Kolači* Mladena Stilinovića. Posjetitelj je potom, postavljenjem zida koji agresivno dijeli prostor, prisiljen izabrati „stranu“. Zid i ostalu izložbenu arhitekturu osmislili su umjetnik David Maljković i arhitektica Ana Bakić koji su se odlučili sukobiti s izložbenim prostorom Doma neprikladnim za izlaganje suvremene umjetnosti. Napadna izložbena arhitektura, vidljive i nedovršene konstrukcije odgovara muzealizaciji djela koja demistificiraju umjetničke procese, dokumentacijama privremenih akcija, dematerijaliziranih umjetničkih objekata, metajezičkih radova i, nadasve, djelima koja su se dugo protivila poznatim izlagačkim i institucionalnim praksama. Izložena djela, koja su u vrijeme svoga nastanka imala predznak odgovaranja na aktualni društveni trenutak, nastoje se povezati sa suvremenim angažiranim umjetničkim praksama i postavom koji donekle problematizira povijest izložbenog prostora. Izložbom se istražuje odnos originala i faksimila te su tako neki od radova, poput rada Gorana Trbuljaka, realizirani kao kopije koje posjetitelji mogu uzeti. Korištenje kopija još je jedan vrlo dobar način muzealizacije, kao kritika uvriježenih praksi, ovakvih djela.

Bez obzira na koju stranu „prstena“ krenuli, posjetitelji kružno prolaze kroz sve četiri tematske cjeline – javni i intimni prostor, kozmizam, antiodnos prema umjetnosti te fluidnost između apstrakcije i figuracije – u kojima mogu vidjeti radove najboljih konceptualnih i postkonceptualnih umjetnika regije poput Tomislava Gotovca, Sanje Iveković, Jiřija Kovande, Gete Brătescu, Katalin Ladik, Ivana Kožarića, Neše Paripovića i dr. Izložba završava *site-specific* muralom umjetnice Viktorije Lomasko, koja predstavlja-komentira sadašnjost i budućnost društveno angažirane umjetnosti.

Šesto izdanje serije izložbi *Janje moje malo* predstavlja model izlaganja koji i sam postaje svojevrsni umjetnički čin te odgovara na pitanje što, kako i za koga je namijenjena izložba, ali njezino razumijevanje daleko je dostupnije stručnoj publici s predznanjem o ovim umjetničkim praksama.

*Tekst je nastao u okviru radionice likovne kritike* Kako pisati o suvremenoj umjetnosti? *u organizaciji Hrvatske sekcije AICA-e, ULUPUH-a i TTF galerije.*